17.10.2022 г.
BG
Официален вестник на Европейския съюз
L 269/3
(12)
Дървесината, обработена с продукти, съдържащи креозот, се използва за производство на електрически и телекомуни­ кационни стълбове по различни технически причини (например по-малко тегло в сравнение с бетонните стълбове и съответно лесна поддръжка, еластичност, дълъг среден срок на експлоатационна годност, търсен за електропреносни и телекомуникационни инфраструктури, които се изграждат, за да издържат няколко десетилетия, устойчив материал).
Алтернативни биоциди за третиране на дървените стълбове са в процес на разработване, а един продукт, който съдържа смес от меден хидроксид, дидецилдиметиламониев карбонат и пенфлуфен, наскоро е бил разрешен в няколко държави членки.
Някои други биоциди на основата на медни съединения или четвъртични амониеви съединения като активни вещества вече достигнаха последния етап на процедурата по разрешаване.
Необходимо е обаче време за изпитване на тези алтернативни продукти и за набиране на достатъчно опит с тях.
(13)
Съществуват алтернативи на дървесината като материал за електрически и телеграфни стълбове, включително стомана, бетон, стъкловлакна или композитни материали, или третираните дървени електрически и телеграфни стълбове може да се обшиват със защитни обвивки от композитни материали.
Всяка от тези алтернативи има предимства (например твърдост; непроменливи физически характеристики; забавяне на горенето) и недостатъци (например необходимост от допълнителни изпитвания; възможен по-кратък срок на експлоатационна годност или други технически проблеми; по-скъпи в сравнение с дървените стълбове).
Друга алтернатива е поставянето на подземни преносни кабели, по-специално в градска среда, въпреки че този вариант може да се окаже по-труден от техническа гледна точка в зависимост от естествения терен, през който трябва да мине мрежата (например отдалечени райони или планини) и инсталирането и поддръжката може да са по-сложни, скъпи и неосъществими при всички обстоятелства.
В някои държави членки, в които замяната с други материали или подземни преносни кабели засега е технически или икономически трудна, неподновяването на одобрението на креозот за използване в дървени стълбове може да има икономическо въздействие за операторите на електропреносни и телекомуникационни инфраструктури, както и да създаде проблеми при поддръжката на определени кабели за пренос (например в зони, които не са лесно достъпни, при бързо реагиране в случай на тежки бури).
(14)
Агенцията установи рискове за здравето на човека, произтичащи от употребата на съдържащи креозот биоциди за третиране на железопътни траверси и електрически и телеграфни стълбове — за работниците, отговорни за обработката на дървесината, за монтажниците на стълбовете, както и във връзка с експозицията на населението.
Следва да се прилагат мерки за намаляване на риска, за да се ограничи, доколкото е възможно, експозицията на креозот, например чрез механични или автоматизирани процеси да се избегнат ръчните манипулации с обработена с веществото дървесина, работниците да използват лични предпазни средства и да се гарантира, че по време на съхранение обработената дървесина не е достъпна за населението.
Установени са и рискове за околната среда, тъй като креозотът е PBT и vPvB, затова следва да се прилагат мерки за намаляване на риска, за да се ограничи, доколкото е възможно, експозицията на околната среда на креозот, например като се осигури, че промишлената употреба се извършва в затворено помещение или върху непропусклива твърда основа със защитен насип; че прясно обработеният дървен материал се съхранява след обработването на закрито или върху непропусклива твърда основа, или по двата начина едновременно, за да се предотвратят преки изпускания в почвата, канализацията или във водите; и че всички изпуснати количества при прилагането на продукта трябва да се събират за повторна употреба или обезвреждане.
(15)
Въз основа на събраната информация се стигна до заключението, че неодобряването на креозот като активно вещество за употреба в биоциди би имало несъразмерно голямо отрицателно въздействие върху обществото в сравнение с рисковете, произтичащи от употребата на веществото за обработка на дървесина за производство на железопътни траверси и електрически и телекомуникационни стълбове.
Следователно условието, посочено в член 5, параграф 2, буква в) от Регламент (ЕС) No 528/2012, е изпълнено за посочените видове употреба.
(16)
Поради това е целесъобразно одобрението на креозот за употреба в биоциди от продуктов тип 8 да бъде подновено при спазване на определени условия.
(17)
Креозотът е кандидат за замяна в съответствие с член 10, параграф 1, букви а), г) и д) от Регламент (ЕС) № 528/2012, поради което съгласно член 10, параграф 4 от посочения регламент подновяването следва да е за срок, не по-дълъг от 7 години.
(18)
За да се сведе до минимум експозицията на хората и околната среда, биоцидите следва да бъдат разрешени само за импрегниране на дървесина под налягане с използване на вакуум в промишлени инсталации за производство на железопътни траверси или електрически и телекомуникационни стълбове.
Съгласно точка 10 от приложение VI към Регламент (ЕС) No 528/2012 оценката на продукта следва да включва оценка дали могат да бъдат изпълнени условията на член 5, параграф 2 от същия регламент.
Следва да се предвиди, че продуктите може да се разрешават само за употреба в държавите членки, в които е изпълнено условието, посочено в член 5, параграф 2, буква в) от Регламент (ЕС) No 528/2012.